  Анжелика Тихонова корреспондент Удмуртиын эм маскаос но антисептикъёс тырмыт. Нуналлы быдэ элькунысь кун аптекаосы «Локомотив» компаниен вурем одӥг пол кутӥськись 155 сюрс эм маскаос вуо. Со сярысь коронавирус инфекци вӧлмонэз алонъя оперативной штаблэн кенешоназ «Аптеки Удмуртии» предприятилэн кивалтӥсез Константин Егоров ивортӥз. Со пӧлысь 50-60 сюрссэ эм маскаосты нуналлы быдэ эмъюртъёсы келяло, эшшо 50 сюрссэ вузаны сёто, кылемзэ – транспорт компаниосын ужасьёслы, МФЦ-осы, мерлыко удыслы. Со сяна, котькуд нунал кун аптекаосын 4 сюрс флакон ас лэсьтэм антисептикъёссэс вузаны потто, озьы ик 8 сюрс флакон мукет производительёслэсь. Соослы кулэяськон сокем бадӟым ӧвӧл.  Удмуртилэн тӧроез Александр Бречалов югдурез чакласа возьыны куриз. Маскаос но антисептикъёс вуттонэз дугдытъяны уг яра шуыса пусйиз. Тодэ вайытом, 14-тӥ оштолэзьлы Удмуртиын 42 адямилэн коронавирус инфекциез зэматэмын вал. Тегъёс: Мерлык Ижкар Удмуртия коронавирус тазалыкезутён АлександрБречалов  